बक्सों में भर-भरकर पैसा मिला वो किसका है, अब क्रेडिट क्यों नहीं लेते? प्रधानमंत्री मोदी ने साधा अखिलेश यादव पर निशाना
कानपुर में प्रधानमंत्री नरेंद्र मोदी ने कहा, 'आप कानपुर वाले तो बिजनेस को अच्छे से समझते हैं। 2017 से पहले भ्रष्टाचार का जो इत्र उन्होंने पूरे यूपी में छिड़क रखा था वो फिर सबके सामने आ गया है। लेकिन अब वो मुंह पर ताला लगाकर बैठे हैं।'
प्रधानमंत्री नरेंद्र मोदी आज यानी 28 दिसंबर को कानपुर पहुंचे हैं। यहां पीएम मोदी ने कानपुर को मेट्रो की सौगात दी। इसके अलावा पीएम मोदी ने बीना-पनकी मल्टीप्रोडक्ट पाइपलाइन परियोजना का भी उद्घाटन किया। निराला नगर रेलवे ग्राउंड में प्रधानमंत्री मोदी ने एक जनसभा को भी संबोधित किया था। पीएम मोदी ने अखिलेश यादव पर अप्रत्यक्ष रूप से निशाना साधते हुए कहा, 'हमारे काम को देखकर ये लोग जरूर कहते हैं कि ये तो हमने किया था। मैं सोच रहा था कि बीते दिनों जो बक्से भर-भरकर नोट मिले हैं। उसके बाद भी ये लोग यहीं कहेंगे कि ये भी हमने ही किया है।'पीएम मोदी ने आगे कहा, 'आप कानपुर वाले तो बिजनेस को अच्छे से समझते हैं। 2017 से पहले भ्रष्टाचार का जो इत्र उन्होंने पूरे यूपी में छिड़क रखा था वो फिर सबके सामने आ गया है। लेकिन अब वो मुंह पर ताला लगाकर बैठे हैं। क्रेडिट लेने के लिए आगे नहीं आ रहे हैं। नोटों का जो पहाड़ जो पूरे देश ने देखा वही उनकी उपलब्धि है, यही उनकी सच्चाई है।'प्रधानमंत्री ने आगे कहा, 'पिछली सरकारों को समय की कीमत नहीं पता थी। हमारी डबल इंजन की सरकार में कम से कम सरकार की योजनाएं समय पर पूरी तो होती हैं। जिस यूपी को कभी अवैध हथियारों वाली गैंग के लिए बदनाम किया गया था, वही उत्तर प्रदेश देश की सुरक्षा के लिए डिफेंस कॉरिडोर बना रहा है। इसीलिए यूपी के लोग कह रहे हैं- फर्क साफ है।'पीएम मोदी ने कहा, 'आज यूपी के अध्याय में एक और सुनहरा अध्याय जुड़ रहा है, आज हमको मेट्रो कनेक्टिवटी मिली है और बीना-पनकी पाइप लाइन भी कनेक्ट हो गया है। इससे अब यूपी के अन्य जिलों में पेट्रोलियम उत्पाद आसानी से सुलभ होंगे। इसके लिए पूरे उत्तर प्रदेश को बधाई। इससे पहले मेरा आइआइटी कानपुर में कार्यक्रम था, मैं पहली बार मेट्रो में सफर करके कानपुर के लोगों के उमंग का साक्षी बनना चाहता था। मेट्रो में सफर करना मेरे लिए यादगार अनुभव रहा है।'